Bondevik vil dempe kulturkonflikt - Aftenposten
Bondevik vil dempe kulturkonflikt
Publisert: 20.des.2004 00:03
Det er sjelden jeg ber sammen med utenlandske statsledere, men det har skjedd, sier Kjell Magne Bondevik. Han ønsker å dempe faren for en kulturkrig med sitt engasjement for interreligiøs dialog.
Diplomati. Norges statsminister har det siste året opplevd økende personlig "etterspørsel" fra mange land og konfliktregioner, etter at han hevet dialog mellom religionene opp til en hel dimensjon i sin utenrikspolitikk. Senest i forrige uke, da Albanias president Alfred Moisiu hentet ham til Tirana til en bred religiøs og etnisk forsoningskonferanse for Balkan.Under et tidligere uformelt møte i Makedonia, der tema var Mor Teresa som inspirator, deltok Bondevik i bønn sammen med Moisiu og andre ledere— Men det stemmer ikke at jeg har bedt sammen med president George W. Bush, sier Bondevik. Han fortalte i Tirana at mange ute fatter interesse når de hører at han er både regjeringssjef og luthersk prest. Kan det tenkes at noen der ute forledes til å tro at Norge har et prestestyre?- Nei, når jeg møter kolleger, så er det "tjukk politikk" som dominerer, svarer Bondevik. - Nettopp som teolog er jeg veldig opptatt av å skjelne mellom religion og politikk, og ikke blande dem sammen på en gal måte. Samtidig som jeg ser forbindelseslinjer. Mine politiske grunnverdier er menneskeverd, forvalteransvar for miljø og ressurser og nestekjærlighet som summen av de andre bud. Men jeg er veldig bevisst på at et samfunn ikke skal styres som en kirke, fastslår Bondevik.
Den stadig mer internasjonalt engasjerte statsminister tar imot på toppen av sitt høye hus, som er rammet av en norsk hverdagskonflikt i den grad at bare én av fire heiser fungerer. Der ute, i en verden meget nær oss, er uroen øket denne høsten for at spådommene om en "clash of civilisations", en kulturkonflikt, skal slå til.- Min ambisjon er å kunne bidra til å dempe faren for en kulturkamp, og jeg mener at den er til stede. Ikke som en "clash of civilisations" eller kamp mellom religioner, men det er en fare for at noen kan misbruke religion til å skru opp et konfliktnivå gjennom nedsettende omtale av andres religion og kultur. Det er helt klart tendenser i denne retning, både i kristne og islamske kulturkretser. For eksempel tror jeg mange muslimer har et bilde av den kristne verden som et samfunn der man ikke lenger bryr seg om verdier som familie og samhold. Mens mange kristne ser på muslimer som noen som ikke bryr seg om menneskerettigheter og religionsfrihet. - Hvis vi fremstiller det slik at dette er en del av religionen eller kulturen hos den andre, så blir dette farlig. Da får det sprengkraft, advarer Bondevik.Dette, sier han, er bakgrunnen for at han i sine politiske samtaler rundt i verden stadig oftere tar til orde for interreligiøs dialog.- Jeg er opptatt av at vi må finne ut av hva vi har av felles verdier. Denne dialogen innebærer ikke for meg å si at alt er like godt, eller å oppgi egen tro. Men nettopp den som har en egen overbevisning, bør være den første til å forstå og utvise toleranse for andre, sier Bondevik. Fredstanken er felles i de tre monoteistiske religioner; det står i de hellige skrifter, og jeg har registrert forståelse for det i mine samtaler i mange land.- Det er religiøse ledere, både her i Norge og utenfor, som mener at når man ikke fikk til en endelig fredsavtale som virket i Midtøsten etter Oslo-prosessen, så var det fordi man ikke hadde tatt inn den religiøse dimensjon.
<b>Mor Teresa. </b>Kjell Magne Bondevik (nr. 3 fra venstre) i dialog med de mange og til dels fargerike religiøse og politiske ledere fra hele Balkan som deltok under forsoningskonferansen i Tirana i forrige uke. Her har de nettopp avduket monumentet over Mor Teresa i byen hun vokste opp.